
ASESIAD 1

	 MANYLEB ASESU LEFEL 4 




	 Enw’r myfyriwr:
	     
	 Rhif adnabod y myfyriwr:
	

	Rhaglen
	

	Modwl:
	Heriau Cyfoes: Gwneud Gwahaniaeth

	Cod y modwl:
	BMSS4009
	[bookmark: _Toc48725199]Cyfraniad at Asesiad Modwl Cyffredinol (%):
	50%

	Darlithydd:
	Maria Jose Trevino Gonzalez
	Gwiriwr Mewnol:
	Heddwen Davies

	 Teitl yr Aseiniad:
	Asesiad 1: E-Bortffolio
	Nifer y geiriau (neu’r cyfwerth):
	 2000 
Nid yw mynegai a chyfeiriadau yn cyfrannu at nifer y geiriau

	Dyddiad cyflwyno:
	06/12/24
	 Dyddiad dychwelyd marciau dros dro ac adborth ysgrifenedig:
	24/01/25

	Dull cyflwyno:
	Llwythwch y dudalen glawr i Turnitin gyda'r ddolen e-Bortffolio berthnasol (gyda mynediad gwyliwr priodol i'ch darlithydd – Heddwen Davies heddwen.davies@uwtsd.ac.uk a Mache Trevino m.tgonzalez@uwtsd.ac.uk ), neu lanlwythwch y ffeil e-Bortffolio terfynol (os yw'n berthnasol fel PPT neu PDF).
Bydd cyflwyno'r asesiad yn hwyr yn arwain at farc cosb hwyr.  
Bydd gwaith sy'n cael ei gyflwyno hyd at wythnos yn hwyr yn cael ei gapio ar 40% ar gyfer yr ymgais gyntaf a bydd marc o 0% yn cael ei ddyfarnu i'w ailasesu. Gellir codi cosbau cyflwyno'n hwyr dim ond os oes hawliad amgylchiadau esgusodol cymeradwy. 
Ystyrir gwaith a gyflwynir fwy nag wythnos ar ôl y dyddiad cyflwyno yn achos o beidio â chyflwyno ac ni chaiff ei farcio. Mae’n bosibl y caiff y gwaith ei ystyried yn gyflwyniad i’w ailasesu os cynigir hynny gan Fwrdd Arholi neu os caiff cais am amgylchiadau esgusodol ei gymeradwyo.  

	Gonestrwydd academaidd / cyfeirnodi:
	Mae angen gonestrwydd academaidd, gwnewch yn siŵr eich bod yn cyfeirnodi cynnwys eich e-bortffolio yn briodol. Dylech gynnwys rhestr gyfeirio yn eich cyflwyniad sy'n dangos y llyfrau, erthyglau, ac ati yr ydych wedi'u defnyddio, eu dyfynnu neu eu henwi er mwyn cwblhau'r asesiad hwn.  Yn ogystal, adolygwch y canllawiau Deallusrwydd Artiffisial (AI) Cynhyrchiol isod.



	Deilliannau Dysgu'r Modwl 
(o faes llafur y modwl)

	· Adnabod a gwerthuso materion hanesyddol a chyfoes a’u heffaith ar y gymdeithas fyd-eang heddiw.  
· Cymhwyso arferion gweithio cydweithredol priodol i reoli gwrthdaro a chefnogi gwneud penderfyniadau effeithiol.










	
ASESIAD 1 DISGRIFIAD O'R DASG



CREU E-BORTFFOLIO


1. Beth yw e-bortffolio? 

Mae Portffolio (fersiwn ddigidol yn yr achos hwn) yn offeryn addysgol lle mae myfyrwyr yn llunio ac yn adfyfyrio ar arteffactau amlfoddol i adolygu eu teithiau dysgu" (Yancey, 2019 a ddyfynnwyd gan Lam, 2023). Er ei bod wedi cael ei ddefnyddio'n helaeth yn hanesyddol mewn celf a dylunio, mae wedi esblygu fel dewis arall pwerus ar gyfer asesu creadigol ac adfyfyriol. Ar gyfer y modwl hwn, mae gennych sawl opsiwn ar gyfer adeiladu eich e-bortffolio; bwriad y Disgrifiad o'r Dasg hon yw darparu arweiniad ar gyfer eich gwaith, a fydd hefyd yn cael ei drafod yn ystod y darlithoedd. Mae darlithoedd y modwl yn cynnwys archwilio'r opsiynau a restrir isod fel bod gennych fwy o gyd-destun a gallwch ofyn am adborth mewn da bryd.


2. Beth i'w gynnwys yn fy e-bortffolio?

Cynlluniwch eich portffolio gan ddefnyddio detholiad amrywiol o eitemau sy'n adlewyrchu'ch arddull bersonol a'ch proses ddysgu orau yn ystod y modwl. Gallwch ddewis elfennau ysgrifenedig neu raffig (gweler y tabl isod) sy'n dangos lefel eich cyflawniad yn y Canlyniadau Dysgu.

Gweler y tabl isod. Rhaid i'ch Portffolio gynnwys o leiaf y swm o eitemau a nodwyd o bob categori i'w ystyried yn bortffolio sy'n cydymffurfio â’r dasg a osodwyd. Mae'r eitemau sydd wedi'u marcio'n * yn orfodol. 

	Categori
	Nifer yr eitemau i'w cynnwys
	Enghreifftiau o eitemau (nifer y geiriau mewn llwyd)

	Cyflwyniad a mynegai
	1 o bob un
	· Cyflwyniad personol o'ch Portffolio, pwrpas, profiad trwy gydol y broses o'i lunio/greu, a dysgu allweddol hyd yn hyn. Fformat hyblyg, gall fod yn ysgrifenedig neu fideo 4-munud (400 gair)*
· Mynegai o eitemau (gall fod yn dabl, un adran gyda dolenni i'r eitemau neu fformat arall sy'n tywys y darllenydd i archwilio'r cynnwys, ychwanegwch nifer y geiriau ar gyfer pob eitem yn y mynegai hwn – nid yw'r mynegai yn cael ei ystyried yng nghyfanswm nifer y geiriau)*

	Materion hanesyddol a chyfredol a'u heffaith ar gymdeithas heddiw (ac ar eich maes gwybodaeth)
	O leiaf 1 eitem (rhaid iddi fod yn eitem wahanol i'r dewisiadau Categori eraill)
	· Creu ffeithlun (1 ffeithlun = 400 o eiriau) yn trafod y categori hwn
· Fideo hunan-recordio byr yn rhoi sylwadau ar eich adfyfyrio ar heriau cyfoes penodol a'u heffaith ar eich ymarfer (uchafswm o 4 munud. - cyfwerth â 400 gair)
· Creu map meddwl (wedi'i ysgrifennu â llaw neu'n ddigidol) gydag adfyfyrio beirniadol personol (adfyfyrio - lleiafswm o 300 o eiriau – mae'r eitem hon gyfwerth â 400 gair)
· Llun o ddarluniad wedi'i dynnu â llaw, poster digidol neu ludwaith creadigol deallusrwydd artiffisial o ddelweddau gydag adfyfyrio beirniadol (adfyfyrio - lleiafswm o 300 o eiriau - mae'r eitem hon gyfwerth â 400 gair)
· Dolen / atodiad erthygl newyddion  neu ddarn dogfennol ar themâu perthnasol, gan ychwanegu eich adfyfyrio beirniadol (400-o eiriau)
· Realiti Estynedig / Rhithrealiti bach wedi'i integreiddio gennych i arddangos mater gydag adfyfyrio personol 150 gair (mae'r eitem hon cyfwerth â 300 gair - nid oes rhaid i chi ei ddylunio o'r dechrau)
· Adfyfyrio beirniadol ar bennod podlediad berthnasol (300 gair)

	Enghreifftiau rhyngwladol o heriau cyfoes a/neu brosiectau arloesol sy'n mynd i'r afael â nhw
	O leiaf 1 eitem (rhaid iddo fod yn eitem wahanol i'r dewisiadau Categori eraill)
	· Astudiaeth achos (dolen / atodiad o fideo o brosiect sampl neu sgrinluniau o'u gwefan, ac adfyfyrio personol 400 gair) 
· Creu map meddwl (wedi'i ysgrifennu â llaw neu'n ddigidol) gydag adfyfyrio personol (adfyfyrio -lleiafswm o 300 o eiriau – cyfwerth â 400 gair)
· Creu ffeithlun (1 ffeithlun = 400 o eiriau)
· Adroddiad ysgrifenedig byr o ganfyddiadau ar y categori hwn (cyfwerth â 400 gair)
· Map cliciadwy gyda nifer o brosiectau a dolenni, gan ychwanegu eich adfyfyrio personol 300-gair (cyfwerth â 400-gair)

	Enghreifftiau lleol (Cymru, yn y DU neu o'ch gwlad) o heriau cyfoes a/neu brosiectau arloesol sy'n mynd i'r afael â nhw
	O leiaf 1 eitem (rhaid iddo fod yn eitem wahanol i'r dewisiadau Categori eraill)
	· Fideo hunan-recordio byr yn rhoi sylwadau ar eich ymweliad/cyfweliad gydag arweinwyr lleol o'r prosiect ( uchafswm o 4 munud. - cyfwerth â 400 gair)
· Astudiaeth achos byr (dolen/atodiad fideo o brosiect sampl, neu sgrinluniau o'u gwefan, neu oriel lluniau byr o ymweliad ac adfyfyrio personol 400-gair)
· Adroddiad ysgrifenedig byr o ymweliad/cyfweliad (cyfwerth â 400 gair)
· Os yw'r map cliciadwy yn cael ei ddewis o'r categori blaenorol, bydd ychwanegu sawl prosiect Lleol, ac integreiddio eich adfyfyrio personol 300 gair ar y persbectif lleol yn trosi'r eitem hon i fod yn gyfwerth ag 800 gair

	Darn cydweithredol
	O leiaf 1 eitem (rhaid iddo fod yn eitem wahanol i'r dewisiadau Categori eraill)
	· Tystiolaeth o drafodaeth grŵp ar bynciau modwl (e.e. lluniau o gynhyrchion a grëwyd yn ystod trafodaethau tîm mewn darlithoedd, gyda'ch adfyfyrio personol o 400 gair ar y dystiolaeth a ddewiswyd)
· Tystiolaeth o drafodaethau cydweithredol ar ddeunyddiau modwl (e.e. dolen/sgrunluniau o erthygl gyda sylwadau neu ddolen / sgrunluniau o elfennau cydweithredol a gafodd eu defnyddio mewn darlithoedd, gyda'ch adfyfyrio personol o 400 gair ar y dystiolaeth a ddewiswyd)
· Elfen ar y cyd yn trafod themâu neu brofiadau modwl (fformat hyblyg gan ychwanegu eich adfyfyrio personol o 400 gair)

	Rhestr gyfeiriadau
	1 eitem
	· Rhestr o gyfeiriadau o'r gwaith a ddyfynnir yn yr eitemau yn y Portffolio, y cyfeirir atynt yn briodol (nid yw'r eitem hon yn cael ei hystyried yng nghyfanswm nifer y geiriau)*




3. Sut alla i greu e-bortffolio? 

Gallwch ddefnyddio unrhyw offeryn digidol sy'n eich galluogi orau i arddangos eich gwaith a'i gydrannau. I integreiddio'ch Portffolio yn hawdd, defnyddiwch offeryn / platfform y mae gennych brofiad ohono'n barod . 

Rhai dewisiadau eraill yw:
· Dogfen Microsoft Word (gyda dolenni ac atodiadau)
· Cyflwyniad rhyngweithiol (PowerPoint, Canva, Prezi - gweler enghraifft yma- neu debyg)
· Palet (mae canllawiau at sut i ddefnyddio Padlet yma, mae enghraifft o fap yma, chwiliwch am dempledi yma) 
· Google Sites (neu lwyfannau tebyg,  canllawiau wedi'u symleiddio ar Google Sites yma)

Byddwn yn trafod y dewisiadau amgen hyn yn ystod y modwl, cysylltwch â Mache neu Heddwen mewn da bryd os oes gennych gwestiynau ychwanegol.

4. Argymhellion:
· Dechreuwch yn gynnar – bydd y gwaith hwn yn cael ei adeiladu yn ystod y semester, fel y gallwch rannu eich drafft gyda'ch Tiwtor a derbyn adborth wrth i ni symud ymlaen â chynnwys
· Defnyddiwch fformatau amrywiol i ddangos tystiolaeth o'ch proses ddysgu yn eich arddull
· Ychwanegwch ddyfyniadau perthnasol ar bob eitem, gan gynnwys yr elfennau creadigol
· Llenwch eich darnau o dystiolaeth gyda ffynonellau gwybodaeth amrywiol, dylech gynnwys ffynonellau o ansawdd (gweler y Canllawiau isod am fwy o fanylion). Defnyddiwch arddull cyfeirio Harvard.
· Ychwanegwch ystadegau perthnasol a chanfyddiadau allweddol i gefnogi eich gwaith lle bo hynny'n berthnasol
· Meddyliwch am eich darllenydd: ychwanegwch ddolenni neu fewnosod cynnwys lle bo'n briodol i arwain llywio yn eich Portffolio.
· Ychwanegwch eich adfyfyrio beirniadol ar effaith y themâu hyn yn eich rôl broffesiynol yn eich eitemau - yn hytrach na disgrifio'r cynnwys rydych wedi'i ddewis yn unig. Esboniwch pam ei fod yn berthnasol a chynnwys eich persbectif beirniadol ar bob un.
· Rhaid i'ch darnau fod yn unigryw oni bai eu bod wedi'u cyd-greu. Rhaid bod yr adfyfyrio’n eiddo i chi yn unig.
· Gallwch ddefnyddio'r tabl Categorïau ac Eitemau fel rhestr wirio i sicrhau bod gan eich Portffolio yr holl elfennau angenrheidiol, a chadw golwg ar nifer eich geiriau.
· Wrth ddewis llwyfan/fformat eich Portffolio:
· Defnyddiwch lwyfan/fformat y mae gennych rywfaint o brofiad gydag ef - nid bwriad yr asesiad hwn yw eich dysgu sut i ddefnyddio teclyn newydd, ond, yn hytrach i gynyddu eich sgiliau yn y rhai rydych chi wedi'u defnyddio o'r blaen. Dewiswch lefel eich her yn ôl yr amser sydd ar gael i gwblhau'r dasg hon.
· Gwiriwch yr opsiynau gwylio ddwywaith  fel y gall darlithwyr gael mynediad ato ar ôl i chi ei gyflwyno. Os nad yw mynediad yn bosibl, ni fydd y cyflwyniad yn ddilys.
· Gallwch gyflwyno tudalen glawr ar Turnitin gyda'r ddolen e-Bortffolio perthnasol (gyda mynediad gwylwyr), neu gyflwyno'r ffeil e-Bortffolio (os yw'n berthnasol fel DOC, PPT neu PDF).

5. Beth yw'r gofynion ar gyfer yr adfyfyrio personol?

Mae'n rhaid i'r adrannau adfyfyrio ar eich eitemau dethol gynnwys:
a) eich dysgu ar y pwnc, 
b) eich meddwl beirniadol ar y thema a drafodwyd (cymharu data, dod o hyd i fylchau, agor gorwelion ar gyfer dulliau newydd, cyfiawnhau perthnasedd y darn hwn o waith), 
c) Cysylltiad y pwnc a drafodwyd â'ch ymarfer proffesiynol yn Addysg Gorfforol/ Addysg Antur Awyr Agored / IMFf. 

Gallwch eu hysgrifennu yn y person cyntaf (defnyddiwch 'Rwyf’).

6. Sut bydd eich portffolio yn cael ei raddio?

Trwy gydol darlithoedd y modwl, byddwn yn adolygu sawl elfen y gallech ddewis eu cynnwys yn eich Portffolio. Byddwch yn gallu rhannu eich drafft cychwynnol gyda'ch Tiwtor a derbyn adborth wrth i ni symud trwy gynnwys, gan fod y Portffolio hwn yn asesiad ffurfiannol ac yn asesiad crynodol.

Bydd eich cyflwyniad terfynol yn cael ei raddio gan ddefnyddio'r Meini Prawf Marcio a ddisgrifir yn y Cyfarwyddyd a'r Meini Prawf Cyfarwyddyd isod. Y Categorïau Meini Prawf Asesu yw (1) Ymgysylltu â Llenyddiaeth; (2) Gwybodaeth a Dealltwriaeth; (3) Sgiliau Gwybyddol a Deallusol; (4) Sgiliau Ymarferol a (5) Sgiliau Trosglwyddadwy ar gyfer Bywyd ac Ymarfer Proffesiynol. Mae meini prawf 1-3 yn dangos eich sgiliau academaidd a'ch gallu i ganfod, cyd-destunoli ac arfarnu gwybodaeth. Gall rhywfaint o'r wybodaeth hon fod yn gymhleth. Mae Meini Prawf 4 yn canolbwyntio ar eich gallu i gysylltu'r themâu a archwilir â'ch ymarfer a'ch cyd-destun yn y byd go iawn. Yn olaf, mae Meini Prawf 5 yn asesu eich gallu i gyfathrebu'n broffesiynol gan ddefnyddio cyfuniad o eiriau, lluniau, fideo, data, ac ati, a'ch gallu i reoli a defnyddio TG yn greadigol ac yn arloesol.
 


Defnyddio Deallusrwydd Artiffisial Cynhyrchiol mewn Asesu						
	YMCHWIL
	Ar gyfer yr asesiad hwn, gallwch ddefnyddio Deallusrwydd Artiffisial Cynhyrchiol i'ch cefnogi mewn ymchwil, gan gynnwys chwilio am lyfryddiaeth, defnyddio offer i grynhoi, cymharu a holi deunyddiau.
	Ie ☒

Na☐

	STRWYTHUR
	Ar gyfer yr asesiad hwn, gallwch ddefnyddio Deallusrwydd Artiffisial Cynhyrchiol i'ch cefnogi i strwythuro'ch cyflwyniad, gan gynnwys creu strwythur dadl ddrafft, nodi rhannau a phenawdau, ac ati.
	Ie ☒

Na☐

	PRAWFDDARLLEN
	Ar gyfer yr asesiad hwn, gallwch ddefnyddio Deallusrwydd Artiffisial Cynhyrchiol i wirio'ch testun/creadigaeth eich hun am gamgymeriadau gramadegol a chystrawennol, gan gynnwys ail - ysgrifennu'ch gwaith eich hun o fewn safonau penodol.
	Ie ☒

Na☐

	YSGRIFENNU
	Ar gyfer yr asesiad hwn, gallwch ddefnyddio Deallusrwydd Artiffisial Cynhyrchiol i greu testun i'w gyflwyno.
	Ie ☐

Na☒

	CREADIGOL
	Ar gyfer yr asesiad hwn, gallwch ddefnyddio Deallusrwydd Artiffisial Cynhyrchiol i greu deunyddiau creadigol, fel delweddau.
	Ie ☒

Na☐

	RHAGLENNU
	Ar gyfer yr asesiad hwn, gallwch ddefnyddio Deallusrwydd Artiffisial i greu a gwirio cod.
	Ie ☐

Na☒

	DIM
	Ar gyfer yr asesiad hwn, ni chaniateir i chi ddefnyddio unrhyw fath o gymorth Deallusrwydd Artiffisial Cynhyrchiol. Mae hyn yn cynnwys cymorth ymchwil, cymorth strwythur, cymorth ysgrifennu/prawfddarllen a chymorth creadigol.
	Ie ☐

Na☐


* Cofiwch ddyfynnu a chyfeirio at unrhyw ddeallusrwydd artiffisial cynhyrchiol rydych chi'n ei ddefnyddio ar gyfer y gwaith hwn.
Pwysig: Gweler Deallusrwydd Artiffisial (AI) mewn Asesiadau (2024). Os ydych chi'n dewis defnyddio deallusrwydd artiffisial, mae angen i chi gadw cofnod o'ch rhyngweithio â deallusrwydd artiffisial. Cofiwch bob amser gadw copi o'ch drafftiau, eich nodiadau ac adnoddau eraill a ddefnyddiwyd gennych, cyn ac ar ôl defnyddio offer deallusrwydd artiffisial. Os oes amheuaeth o ddefnyddio offer deallusrwydd artiffisial y tu hwnt i'r hyn a nodwyd ar gyfer yr aseiniad penodol, gofynnir i chi ddarparu drafftiau a nodiadau blaenorol." (PCYDDS, 2024, tt.5)	


	CANLLAWIAU I FYFYRWYR WRTH GWBLHAU TASGAU



SYLWER: Mae'r canllawiau a nodir isod yn gysylltiedig â’r pum maen prawf asesu generig drosodd.

1. Sgiliau Ymgysylltu â Llenyddiaeth
Mae’n rhaid i’ch gwaith gael ei lywio a’i gefnogi gan ddeunydd ysgolheigaidd sy’n berthnasol i’r dasg/tasgau gosod ac sy’n canolbwyntio arni/arnynt.    Dylech ddarparu tystiolaeth eich bod wedi defnyddio ystod briodol o ffynonellau, a allai fod yn academaidd, llywodraethol a diwydiannol; gallai’r ffynonellau hyn gynnwys erthyglau cylchgrawn, gwerslyfrau, erthyglau newyddion cyfredol, dogfennau sefydliadol, a gwefannau.  Dylech ystyried hygrededd eich ffynonellau; fel arfer mae cyfnodolion academaidd yn ffynonellau hygred iawn tra bydd angen ystyried/dethol gwefannau’n ofalus iawn a’u defnyddio’n gynnil.   Dylai unrhyw ffynhonnell a ddefnyddiwch fod yn gyfredol, a’r rhan fwyaf wedi’u cyhoeddi o fewn y pum mlynedd diwethaf, er y gall darnau arloesol/pwysig o waith yn y maes fod yn hŷn.  Rhaid i chi ddarparu tystiolaeth o'ch ymchwil/darllen eich hun drwy gydol eich gwaith, gan ddefnyddio system gyfeirnodi addas, gan gynnwys dyfyniadau ym mhrif destun eich gwaith a rhestr gyfeirnodi ar ddiwedd eich gwaith. 

Canllaw penodol i’r asesiad hwn: Defnyddiwch ddetholiad o ffynonellau gwybodaeth gan gynnwys llyfrau cyfoes (diweddar) a dibynadwy, erthyglau a adolygir gan gymheiriaid, erthyglau papur newydd, gwefannau, a theledu a chyfryngau eraill. Mae’n bwysig eich bod yn ymwybodol o'r math o wybodaeth rydych chi'n ei defnyddio – nid yw'r holl wybodaeth yn gyfartal! Rhaid ychwanegu eich dyfyniadau o fewn eich gwaith yn ôl yr angen, ac yn y rhestr gyfeirio ar y diwedd.


2. Sgiliau Gwybodaeth a Dealltwriaeth
Ar lefel 4, dylech allu arddangos gwybodaeth am y cysyniadau a’r egwyddorion sylfaenol sy’n gysylltiedig â’ch maes/meysydd astudio.  Mae  gwybodaeth yn ymwneud â’r ffeithiau, yr wybodaeth a’r sgiliau rydych wedi’u caffael trwy’r hyn rydych wedi’i ddysgu.  Rydych yn arddangos eich dealltwriaeth trwy ddehongli ystyr y ffeithiau a’r wybodaeth. Golyga hyn fod angen i chi ddewis a chynnwys yn eich gwaith y cysyniadau, y technegau, y modelau, y damcaniaethau, ac ati, sy’n briodol i’r dasg/tasgau gosod.  Dylech allu esbonio’r theorïau, y cysyniadau, ac ati i ddangos eich dealltwriaeth.  Hefyd bydd eich marc/gradd yn amodol i ba raddau  rydych yn arddangos eich gwybodaeth a’ch dealltwriaeth.

Canllaw penodol i’r asesiad hwn: Sicrhewch eich bod yn dangos dealltwriaeth glir o'r prif bynciau a chysyniadau sy'n cael eu hystyried yn y modwl hwn. Er enghraifft, pa ffeithiau ac ystadegau sy'n berthnasol i gefnogi eich elfennau Portffolio? Beth yw'r 'Problemau Dyrys' a sut maen nhw'n berthnasol yn y cyd-destun hwn?


3. Sgiliau Gwybyddol a Deallusol
Dylech allu cyflwyno, gwerthuso a dehongli data ansoddol a meintiol, er mwyn datblygu llinynnau dadl a ffurfio barn gadarn yn unol â theorïau a chysyniadau sylfaenol eich pwnc/pynciau astudio. Dylech allu gwerthuso addasrwydd gwahanol ddulliau o ddatrys problemau sy’n gysylltiedig â’ch maes/meysydd astudio a/neu waith. Rhaid i’ch gwaith gynnwys tystiolaeth o feddwl rhesymegol, dadansoddol. Er enghraifft, archwilio a thorri gwybodaeth i lawr yn elfennau, gwneud casgliadau, casglu, cymharu a chyferbynnu gwybodaeth.  Mae hyn yn golygu disgrifio mwy na 'beth' yn unig! Yn ogystal, rhaid i chi gyfiawnhau: Pam? Sut? Pryd? Pwy? Ble? Ar ba gost? Dylech roi cyfiawnhad dros eich dadleuon a’ch barn gan ddefnyddio tystiolaeth eich bod wedi adfyfyrio ar syniadau pobl eraill o fewn y maes pwnc a’ch bod yn gallu llunio barn a dadleuon cadarn gan ddefnyddio data a chysyniadau.  Pan fo’n berthnasol, gellir cynnig atebion ac argymhellion amgen.

Canllaw penodol i’r asesiad hwn: Mae'n bwysig eich bod yn dangos gallu i gyd-destunoli a gwerthuso gwybodaeth yn eich e-bortffolio, ac i ddarparu dadleuon/trafodaethau cytbwys, rhesymol, mynegiadol a pharchus.





4. Sgiliau Ymarferol
Ar lefel 4, dylech allu cymhwyso’r cysyniadau a’r egwyddorion gwaelodol sylfaenol er mwyn eu gwerthuso a’u dehongli yng nghyd-destun eich maes astudio. Dylech allu dangos sut mae'r cysyniadau a'r syniadau sy'n gysylltiedig â'r pwnc yn ymwneud â sefyllfaoedd yn y byd go iawn a/neu gyd-destun penodol.  Sut maent yn gweithio’n ymarferol?  Byddwch yn defnyddio modelau, dulliau, technegau a/neu theorïau, yn y cyd-destun hwnnw, i asesu sefyllfaoedd presennol, efallai er mwyn llunio cynlluniau neu atebion i ddatrys problemau, neu i greu arteffactau.  Mae hyn yn debygol o gynnwys, er enghraifft, y defnydd o arteffactau, enghreifftiau ac achosion yn y byd go iawn, cymhwyso model o fewn sefydliad a/neu feincnodi un theori neu sefydliad yn erbyn eraill yn seiliedig ar feini prawf datganedig.  

Canllaw penodol i’r asesiad hwn: Darparwch gysylltiadau rhwng cynnwys ac arfer yn y byd go iawn yn eich maes gwybodaeth. Dangoswch yn eich Portffolio elfennau sut mae themâu a chanfyddiadau'n ymwneud â'ch ymarfer neu sut y cânt eu cymhwyso yn eich cyd-destun proffesiynol Addysg Gorfforol/Addysg Antur Awyr Agored /IMFf. Darparwch achosion neu enghreifftiau a ddadansoddwyd gennych wrth ddethol eich tystiolaeth.

5. Sgiliau Trosglwyddadwy ar gyfer Bywyd ac Arfer Proffesiynol
Rhaid i’ch gwaith roi tystiolaeth o’r rhinweddau a’r sgiliau trosglwyddadwy angenrheidiol ar gyfer cyflogaeth sy’n gofyn am arfer peth cyfrifoldeb personol.  Mae hyn yn cynnwys dangos: eich bod yn gallu cyfleu canlyniadau’ch astudiaeth/gwaith yn gywir ac yn ddibynadwy, gyda dadleuon strwythuredig a chydlynol; eich bod yn gallu cychwyn a chwblhau tasgau a gweithdrefnau, boed hynny’n unigol a/neu’n gydweithredol; rhuglder mynegiant; eglurder ac effeithiolrwydd o ran cyflwyniad a threfn. Dylai’r gwaith fod yn gydlynol ac wedi’i strwythuro’n dda o ran ei gyflwyniad a’i drefn.

Canllaw penodol i’r asesiad hwn: Rhowch sylw manwl i ansawdd eich ysgrifennu a chyflwyniad eich e-bortffolio. Er  bod eich e-bortffolio yn ddarn o waith electronig deinamig, dylech barhau i geisio sicrhau ei fod yn rhydd o wallau sillafu, cystrawen ac atalnodi. Trefnwch eich cynnwys yn ôl categorïau neu adrannau yn ôl yr angen, gan roi arddull broffesiynol o ansawdd uchel i'ch Portffolio. Dangoswch yn eich elfennau cydweithredol sut y gwnaethoch weithio gyda'ch gilydd. Cofiwch brawfddarllen eich gwaith sawl gwaith cyn i chi rannu a chyflwyno'ch e-bortffolio. Cofiwch eich bod yn cael eich asesu ar eich gallu i gyfathrebu'n effeithiol ac mae'r gallu i gynhyrchu gwaith ysgrifenedig o ansawdd uchel yn sgil hynod bwysig.

	Lefel 4

	Yn unol â’r Fframwaith Cymwysterau Addysg Uwch, ar ddiwedd Lefel 4 disgwylir y bydd myfyrwyr wedi arddangos gwybodaeth am gysyniadau ac egwyddorion sylfaenol pwnc, ynghyd â gallu i werthuso a dehongli’r rhain yng nghyd-destun y maes astudio hwnnw. Dylent allu cyflwyno, gwerthuso a dehongli data ansoddol a meintiol er mwyn datblygu llinynnau dadl a ffurfio barn gadarn yn unol â damcaniaethau a chysyniadau sylfaenol eu pwnc/pynciau astudio. Byddant wedi dysgu sut i werthuso dulliau gwahanol o ddatrys problemau, a byddant yn gallu cyfleu canlyniadau eu hastudiaeth/gwaith mewn modd cywir a dibynadwy, gyda dadleuon strwythuredig a chydlynol. Byddant yn gallu ymgymryd â hyfforddiant pellach a datblygu sgiliau newydd o fewn amgylchedd strwythuredig a rheoledig a bydd ganddynt y rhinweddau a’r sgiliau trosglwyddadwy angenrheidiol ar gyfer cyflogaeth sy’n gofyn am arfer rhywfaint o gyfrifoldeb personol.




	Lefel 4
	METHU
	METHU FFINIOL
	BODDHAOL
(3ydd / Llwyddo)
	DA
(2.2 / Pass)
	DA IAWN
(2.1 / Teilyngdod)
	ARDDERCHOG
(1af / Rhagoriaeth)
	EITHRIADOL
(1af / Rhagoriaeth)

	Categori
	0-29%
	30-39%
	40-49%
	50-59%
	60-69%
	70-84%
	85-100%

	Ymgysylltu â llenyddiaeth (gan gynnwys darllen, cyfeirnodi,
arferion academaidd a
gonestrwydd academaidd) 
	Fawr ddim tystiolaeth o ddarllen a/neu’n dibynnu ar ffynonellau amhriodol.
Safbwyntiau a chanfyddiadau ar y cyfan heb eu cefnogi ac yn anawdurdodol.
Defnyddir arferion cyfeirnodi mewn modd anghydlynol neu ar y cyfan maent yn absennol.
	Ymgysylltu gwael â darllen hanfodol. Dim tystiolaeth o ddarllen ehangach. Yn dibynnu ar ffynonellau amhriodol, a/neu yn defnyddio ffynonellau’n ddiofal. Yn ddibynnol iawn ar wybodaeth a gafwyd drwy gyswllt â’r dosbarth. Defnydd anghyson a gwan o gyfeirnodi.
	Ymgysylltu ag ystod gyfyngedig o ffynonellau perthnasol a chredadwy ar y cyfan ond â rhywfaint o ddibyniaeth ar wybodaeth a gafwyd drwy gyswllt â’r dosbarth. Rhai hepgoriadau a mân wallau.
Arferion cyfeirnodi’n amlwg ond heb eu cymhwyso’n gywir nac yn gyson bob tro.
	Ymgysylltu ag ystod briodol o lenyddiaeth, yn cynnwys ffynonellau a gyrchwyd yn annibynnol. Rhywfaint o orddibyniaeth ar destunau yn hytrach na ffynonellau eraill. Gall y cyfeirnodi ddangos mân anghywirdebau neu anghysonderau.
	Ymgysylltu ag ystod eang o lenyddiaeth, yn cynnwys ffynonellau a gyrchwyd yn annibynnol.
Detholiad o ffynonellau perthnasol a chredadwy.  Cyfeirnodi graenus ar y cyfan, â fawr ddim/dim anghywirdebau neu anghysonderau.
	Ymgysylltu ag ystod helaeth o lenyddiaeth berthnasol a chredadwy. Yn cymhwyso cyfeirnodi’n gyson gywir. 
	Ymgysylltu eithriadol ag ystod helaeth o lenyddiaeth berthnasol a chredadwy. Sgiliau cyfeirnodi lefel uchel wedi’u cymhwyso’n gyson.

	Gwybodaeth a dealltwriaeth (Gwybodaeth am gysyniadau ac egwyddorion sylfaenol pwnc.)
	Bylchau mawr yn yr wybodaeth a’r ddealltwriaeth o gysyniadau ac egwyddorion sylfaenol y deunydd pwnc. Yn cynnwys deunydd amherthnasol.  Anghywirdebau sylweddol. 
	Bylchau yn yr wybodaeth am y cysyniadau a’r egwyddorion sylfaenol, gyda dealltwriaeth ddiffygiol neu arwynebol. Rhai anghywirdebau sylweddol a/neu ddeunydd amherthnasol.  
	Gwybodaeth a dealltwriaeth gyfyngedig o’r cysyniadau a’r egwyddorion sylfaenol yn y maes pwnc. Gall rhai elfennau fod ar goll. 
	Mae’r wybodaeth am y cysyniadau a’r egwyddorion sylfaenol yn gywir gyda dealltwriaeth dda o’r maes astudio ond mae diffyg manylder a/neu ehangder.
	Gwybodaeth gymwys am y cysyniadau a’r egwyddorion sylfaenol.  Arddengys ddealltwriaeth dda iawn. 
	Gwybodaeth a dealltwriaeth ragorol o gysyniadau ac egwyddorion sylfaenol y pwnc. 
	Gwybodaeth a dealltwriaeth eithriadol a manwl o’r cysyniadau a’r egwyddorion sylfaenol

	Sgiliau Gwybyddol a Deallusol
(Gwerthuso cysyniadau ac egwyddorion sylfaenol pwnc a dehongli data ansoddol a meintiol er mwyn datblygu llinynnau dadl a ffurfio barn gadarn.) 


	Gwaith hollol neu bron yn hollol ddisgrifiadol. Fawr ddim neu ddim gwerthuso o’r cysyniadau a’r egwyddorion sylfaenol.
Wedi methu datblygu dadleuon, gan arwain at farn afresymegol neu annilys. Defnydd lleiaf neu ddim defnydd
o dystiolaeth i gefnogi safbwyntiau.

	Gwaith disgrifiadol ar y cyfan, gyda gwerthuso arwynebol o’r cysyniadau a’r egwyddorion sylfaenol. Dehongli data’n wan, datblygu dadleuon a barn yn ddiffygiol. Derbynnir gwybodaeth yn anfeirniadol, defnyddia ddatganiadau cyffredinol heb fawr o dystiolaeth a barn heb sail. Syniadau weithiau’n afresymegol ac yn gwrthddweud ei gilydd.
	Ymgais cyfyngedig at werthuso’r cysyniadau a’r egwyddorion sylfaenol, gan dueddu tuag at ddisgrifio.
Gall ddehongli data ansoddol a meintiol ond â rhai gwallau. Peth tystiolaeth i gefnogi dadleuon a barn ond gall y rhain fod heb eu datblygu’n ddigonol, ag ychydig o anghysondeb / camddehongli.

	Gwerthuso da o’r cysyniadau a’r egwyddorion sylfaenol. Gall ddehongli data ansoddol a meintiol, gyda mân wallau.
Gallu cynyddol i ddefnyddio tystiolaeth i gefnogi’r ddadl.
Dadleuon dilys a barn resymegol gan mwyaf.
	Gwerthuso cadarn o’r cysyniadau a’r egwyddorion sylfaenol. Gall ddehongli data ansoddol a meintiol yn gywir. Gallu i ddyfeisio dadleuon gan ddefnyddio tystiolaeth i lunio barn sy’n briodol a dilys ar y cyfan. 

	Gwerthuso rhagorol o’r cysyniadau a’r egwyddorion sylfaenol. Gall ddehongli data ansoddol a meintiol yn gywir ac â pheth mewnwelediad. Gallu rhagorol i ddyfeisio dadleuon gan ddefnyddio tystiolaeth a llunio barn sy’n briodol a dilys. 
	Gwerthuso eithriadol o’r cysyniadau a’r egwyddorion sylfaenol yn seiliedig ar dystiolaeth. Dehongli data ansoddol a meintiol mewn modd rhagorol.
Gallu eithriadol i ddyfeisio dadleuon gan ddefnyddio tystiolaeth a llunio barn sy’n hollol briodol a dilys. 

	Sgiliau Ymarferol
(Dulliau gwahanol o ddatrys problemau mewn cyd-destunau penodol).

	Defnydd cyfyngedig, neu ddim defnydd o ddulliau sylfaenol a addysgwyd, deunyddiau, offer a/neu dechnegau.
Fawr ddim neu ddim gwerthfawrogiad o gyd-destun y cymhwyso.
Tystiolaeth wan iawn o ddulliau gwahanol o ddatrys problemau mewn cyd-destunau penodol. 
	Cymhwyso dulliau sylfaenol a addysgwyd, deunyddiau, offer a/neu dechnegau mewn modd elfennol ond heb ystyriaeth na chymhwysedd. Gwerthfawrogiad diffygiol o gyd-destun y cymhwyso.
Tystiolaeth wan o ddulliau gwahanol o ddatrys problemau mewn cyd-destunau penodol.


	Ymwybyddiaeth ddigonol a chymhwyso dulliau sylfaenol, deunyddiau, offer a/neu dechnegau, mewn modd sy’n briodol ar y cyfan.
Gwerthfawrogiad sylfaenol o gyd-destun y cymhwyso. 
Gall ddynodi problemau mewn cyd-destunau penodol a chynnig dulliau sylfaenol neu atebion eraill er gall fod gwallau. 
	Cymhwyso dulliau sylfaenol, deunyddiau, offer a/neu dechnegau mewn modd da a phriodol.
Gwerthfawrogiad eglur o gyd-destun y cymhwyso. 
Tystiolaeth dda o ddulliau gwahanol o ddatrys problemau mewn cyd-destunau penodol ac yn cynnig atebion priodol ar y cyfan.
	Cymhwyso ystod o ddulliau sylfaenol, deunyddiau, offer a/neu dechnegau mewn modd da iawn.
Ystyriaeth dda iawn o gyd-destun y cymhwyso. Tystiolaeth dda iawn o ddulliau gwahanol o ddatrys problemau mewn cyd-destunau penodol a chynigia atebion priodol.
	Cymhwyso ystod o ddulliau sylfaenol a addysgwyd, deunyddiau, offer a/neu dechnegau mewn modd uwch.
Mae cyd-destun y cymhwyso yn ystyriol ac yn dreiddgar.
Tystiolaeth ragorol o ddulliau gwahanol o ddatrys problemau mewn cyd-destunau penodol a chynigia atebion priodol. 
	Lefelau eithriadol o sgiliau cymhwyso a defnyddio mewn cyd-destunau ymarferol penodol. Dynodi problemau mewn cyd-destunau penodol mewn modd rhagorol, a llunio atebion / dulliau gwahanol sy'n feddylgar ac yn hollol briodol.

	Sgiliau Trosglwyddadwy ar gyfer Bywyd ac Arfer Proffesiynol
(Cyfleu canlyniadau eu hastudiaeth / gwaith mewn modd cywir a dibynadwy, gyda dadleuon strwythuredig a chydlynol; y rhinweddau sydd eu hangen ar gyfer cyflogaeth sy’n gofyn am arfer rhywfaint o gyfrifoldeb personol o fewn amgylchedd strwythurol a rheoledig.) )
	Mae’r gwaith wedi’i strwythuro’n wael, yn ddi-drefn, anghywir a/neu wedi’i fynegi’n ddryslyd. Defnydd gwan iawn o iaith a/neu arddull amhriodol iawn. Wedi methu gweithio’n effeithiol yn unigol neu’n rhan o grŵp. Fawr ddim neu ddim tystiolaeth o’r sgiliau ar gyfer cyflogaeth sy’n gofyn am arfer rhywfaint o gyfrifoldeb personol.


	Gwaith wedi’i gyflwyno’n wael mewn modd anghydlynol. Mae wedi’i strwythuro’n llac, ac ar brydiau’n anghydlynol, a gwybodaeth a syniadau wedi’u mynegi’n wael yn aml. Defnydd gwan iawn o iaith a/neu arddull amhriodol. Ymagwedd ddiffygiol at waith unigol neu waith grŵp, gan fodloni rhwymedigaethau rhannol i eraill yn unig. Tystiolaeth gyfyngedig o’r sgiliau ar gyfer cyflogaeth sy’n gofyn am arfer rhywfaint o gyfrifoldeb personol.
	Cyflwyniad a strwythur yn drefnus ar y cyfan, lle mynegir syniadau / cysyniadau perthnasol mewn modd rhesymol. Gall fod diffyg cydlyniad a/neu gywirdeb mewn mannau yn y gwaith. Gall weithio fel rhan o grŵp, gan fodloni’r rhan fwyaf o’r rhwymedigaethau i bobl eraill ond efallai gyda chyfranogiad cyfyngedig mewn gweithgareddau grŵp.
Arddengys y sgiliau sylfaenol ar gyfer cyflogaeth sy’n gofyn am arfer rhywfaint o gyfrifoldeb personol, gyda rhai meysydd o fân wendidau.
	Mae’r gwaith yn gydlynol, trefnus a chywir ar y cyfan, mewn strwythur addas ac ar y cyfan mae wedi’i fynegi’n eglur. Gall weithio’n effeithiol yn annibynnol a/neu fel rhan o dîm, gyda chyfraniadau eglur at weithgareddau grŵp.
Arddengys y sgiliau ar gyfer cyflogaeth sy’n gofyn am arfer rhywfaint o gyfrifoldeb personol, gyda rhai meysydd o gryfder a rhai o fân wendidau.
	Mae’r gwaith yn gywir, cydlynol, rhugl, wedi’i strwythuro’n dda ac yn drefnus. 
Gall weithio’n effeithiol yn annibynnol a/neu fel rhan o dîm, gyda chyfraniadau da iawn at weithgareddau grŵp. Arddengys sgiliau da iawn ar gyfer cyflogaeth sy’n gofyn am arfer rhywfaint o gyfrifoldeb personol, gyda mân wendid achlysurol yn unig.
	Mae’r gwaith yn gydlynol, yn rhugl iawn ac wedi’i gyflwyno’n broffesiynol. Gall weithio’n effeithiol yn annibynnol a/neu fel rhan o dîm, gyda chyfraniadau rhagorol at weithgareddau grŵp. Arddengys sgiliau rhagorol ar gyfer cyflogaeth sy’n gofyn am arfer rhywfaint o gyfrifoldeb personol gydag awydd i ddatblygu ymhellach.

	Mae’r gwaith yn gywir, yn eithriadol o gydlynol, yn rhugl iawn ac wedi’i gyflwyno’n dda. Gall weithio’n effeithiol yn annibynnol a/neu fel rhan o dîm, gyda chyfraniadau eithriadol at weithgareddau grŵp. Arddengys sgiliau eithriadol ar gyfer cyflogaeth sy’n gofyn am arfer rhywfaint o gyfrifoldeb personol gydag awydd i ddatblygu ymhellach.


MAE’R DDOGFEN HON AR GAEL HEFYD YN SAESNEG


